V zmysle uznesenia vlády SR č. 434/2000 k materiálu „Stratégia budovania systému štátnej pokladnice do roku 2002“ predkladá Ministerstvo financií Slovenskej republiky (ďalej len MF SR) pravidelnú polročnú informáciu o stave budovania systému štátnej pokladnice, t. j. za obdobie od 1.1. 2001 do 30.6. 2001.

Predchádzajúca informácia spracovaná k 31.12.2000 popisovala realizáciu štyroch kľúčových aktivít vykonaných v rámci projektu, t. j.
•	vypracovanie a  vládou Slovenskej republiky schválenie dokumentu „Stratégia budovania systému štátnej pokladnice do roku 2002“, ako základného východiskového strategického dokumentu projektu,
•	rozpracovanie jednotlivých funkcií systému štátnej pokladnice (finančné plánovanie, riadenie výdavkov, kontrola, riadenie hmotného a nehmotného majetku, platobný styk a vedenie účtov, účtovníctvo, riadenie dlhu a likvidity) ako podkladu pre spracovanie funkčných požiadaviek na informačný systém štátnej pokladnice, metodických usmernení a pracovných postupov,
•	prípravu a začatie pilotného projektu funkcie riadenie výdavkov s cieľom „doladiť“ a otestovať navrhnuté metodické usmernenie a funkčné požiadavky na informačný systém na úzkom – pilotnom okruhu účtovných jednotiek,
•	prípravu a začatie verejného obstarávania formou rokovacieho konania so zverejnením na dodávku informačného systému štátnej pokladnice.

V období od 1.1.2001 do 30.6.2001 boli postupne nadväzne na predchádzajúce, realizované (resp. ich realizácia pokračuje) nasledujúce kľúčové aktivity:

•	implementácia pilotného projektu funkcie „Riadenie výdavkov a predbežná (ex-ante) kontrola“,
•	začatie projektu rozšírenia rozpočtového informačného systému na všetky účtovné jednotky v rámci verejnej správy (s výnimkou miest a obcí),
•	pokračovanie verejného obstarávania formou rokovacieho konania so zverejnením na dodávku informačného systému štátnej pokladnice,
•	príprava novely zákona č. 42/1993 Z. z. o štátnej pokladnici a súvisiacich zákonov,
•	príprava zriadenia Agentúry pre riadenie dlhu a likvidity.

V ďalšom texte uvádzame bližší popis vyššie uvedených aktivít:

Implementácia pilotného projektu funkcie „Riadenie výdavkov a predbežná (ex-ante) kontrola“

Pilotný projekt funkcie „riadenie výdavkov a predbežná (ex-ante) kontrola“ bol po testovaní v  laboratórnych podmienkach Datacentra implementovaný v prostredí 3 účtovných jednotiek v rezorte MF SR – v DataCentre, Správe finančnej kontroly Bratislava a samotnom úrade ministerstva.

Skúsenosti a pripomienky pracovníkov pilotných účtovných jednotiek boli a sú postupne zapracovávané do metodických usmernení k funkcii riadenie výdavkov a predbežná (ex-ante) kontrola.

Predpokladáme, že pilotný projekt bude ukončený 1.12.2001, kedy by sa malo začať s prípravou testovania finálnej verzie informačného systému štátnej pokladnice ako výsledku rokovacieho konania na dodávku služieb a technológií na kľúč pre systém štátnej pokladnice Slovenskej republiky.

Začatie projektu rozšírenia rozpočtového informačného systému na všetky účtovné jednotky v rámci verejnej správy (s výnimkou miest a obcí)

Rozpočtový informačný systém slúži na podporu všetkých činností súvisiacich s tvorbou a úpravou štátneho rozpočtu. V súčasnom stave je prevádzkovaný výlučne na úrovni MF SR.

Základným a kľúčovým predpokladom pre fungovanie funkcie „riadenie výdavkov a predbežná (ex-ante) kontrola“ a následne celého systému štátnej pokladnice je dostupnosť informácií o podrobných rozpisoch rozpočtov v štruktúre rozpočtovej klasifikácie. Z tohto dôvodu bola zadefinovaná úloha zmeny funkcionality rozpočtového informačného systému vrátane jeho rozširovania na rozpočtové kapitoly a napojenia všetkých účtovných jednotiek v rámci verejnej správy (s výnimkou obcí a miest). Nová funkcionalita bude okrem iného reflektovať aj prechod na novú funkčnú klasifikáciu COFOG. Do existujúceho programového vybavenia bude zapracované aj programové rozpočtovanie a systém jeho sledovania. Novým modulom bude zabezpečené sledovanie úprav rozpočtu. Bude vytvorená centrálna databáza detailných rozpočtov každej účtovnej jednotky vrátane registra investícií v rámci procesu rozpisu rozpočtu. 

Projekt zmeny funkcionality rozpočtového informačného systému sa v súčasnosti nachádza v etape detailnej analýzy. Na jej riešení participujú aj pracovníci iných rezortov, ktorí sú zároveň zapojení do pilotného projektu programového rozpočtovania – Ministerstva školstva SR, Ministerstva zdravotníctva SR a Krajského úradu Bratislava.

S realizáciou rozšírenia rozpočtového informačného systému sa začalo 11.4.2001. Plánovaný termín ukončenia projektu je 31.7.2002.

Pokračovanie verejného obstarávania formou rokovacieho konania so zverejnením na dodávku informačného systému štátnej pokladnice

Verejné obstarávanie – rokovacie konanie na dodávku služieb a technológií na kľúč pre systém štátnej pokladnice Slovenskej republiky bolo vyhlásené zverejnením oznámenia o vyhlásení rokovacieho konania v Obchodnom vestníku č. 25/2000 dňa 6. 11. 2000.

Rokovacie konanie je forma verejného obstarávania, ktorá prebieha v piatich etapách:

1. etapa – preukazovanie splnenia podmienok ich účasti v rokovacom konaní so zverejnením–predkvalifikácia,
2. etapa – rokovanie s cieľom spresniť technické špecifikácie predmetu,
3. etapa – výzva na predloženie ponuky,
4. etapa – spracovanie a odovzdanie ponuky,
5. etapa – vyhodnotenie ponuky.

O účasť v rokovacom konaní predložením dokladov preukazujúcich splnenie podmienok účasti v rokovacom konaní prejavilo záujem 7 uchádzačov - IBM Slovensko, Hewlett Packard Gesmbh Austria, konzorcium Compaq Computer Slovakia a Cap Gemini Ernst and Young Austria, CSC PLOENZKE AG Austria, konzorcium Ditec a UniSyss Praha, Trema Treasury Management France, Siemens Austria.
Predkvalifikačnú etapu úspešne absolvovali 3 uchádzači - IBM Slovensko, Hewlett Packard Gesmbh Austria, Siemens Austria. Proti rozhodnutiu Ministerstva financií Slovenskej republiky o vylúčení z rokovacieho konania podal uchádzač Trema Treasury Management France protest na Úrad verejného obstarávania. Úrad verejného obstarávania dňa 6. 3. 2001 vydal zamietavé rozhodnutie voči protestu tohto uchádzača a potvrdil správnosť postupu MF SR.

S tromi úspešnými uchádzačmi následne prebehlo niekoľko kôl rokovaní, počas ktorých boli spresňované technické špecifikácie – súťažné podklady. Finálna verzia súťažných podkladov bola za účasti ministerky financií oficiálne odovzdaná uchádzačom dňa 5.6.2001.

Termín na predkladanie ponúk bol stanovený na 6.7.2001 s tým, že verejné otváranie obálok za účasti uchádzačov sa uskutoční dňa 9.7.2001. Predpokladáme, že vyhodnocovanie bude prebiehať do 30.7.2001, počas ktorého budú uchádzači prezentovať navrhované riešenia. Oznámenie o poradí úspešnosti ponúk bude uchádzačom doručené 31.7.2001. Predpokladaný termín uzatvorenia zmluvy s víťazom rokovacieho konania je stanovený na 28.8.2001 za predpokladu, že žiadny z uchádzačov nepodá námietku.

Realizácia projektu informačného systému štátnej pokladnice by mala trvať 14 mesiacov od podpisu zmluvy.

S cieľom minimalizovať všetky potenciálne riziká netransparentnosti výberového procesu MF SR prijalo nasledujúce opatrenia:
a)	všetky informácie z  rokovaní vo forme zápisov boli distribuované všetkým uchádzačom,
b)	uchádzači sa reálne zúčastňovali prípravy súťažných podkladov a ich pripomienky a námety sa postupne zapracovávali do súťažných podkladov,
c)	systém vyhodnocovania je prevzatý z metodiky vyhodnocovania projektov Svetovej banky. Je dostatočne komplikovaný na to, aby znižoval potenciálne možnosti manipulácie ktorýmkoľvek členom komisie na vyhodnotenie súťažných návrhov,
d)	na vyhodnotenie súťažných návrhov bude zriadená dostatočne široká komisia so zastúpením odborníkov z rezortu MF SR ako aj mimo neho,
e)	komisia bude vymenovaná až 24 hodín pred dátumom otvárania súťažných návrhov,
f)	MF SR požiadalo o poradenstvo pri vyhodnocovaní súťažných návrhov Svetovú banku, Medzinárodný menový fond a plánuje požiadať aj Európsku komisiu.

Príprava novely zákona č. 42/1993 Z. z. o štátnej pokladnici a súvisiacich zákonoch

Základným predpokladom pre realizáciu systému štátnej pokladnice je prijatie príslušnej legislatívy. Z tohto dôvodu prebiehajú práce na príprave novely zákona č. 42/1993 Z. z. o štátnej pokladnici a ďalších súvisiacich zákonov. Novela zákona č. 42/1993 Z. z. o štátnej pokladnici je v štádiu príprav tak, aby bola predložená do Legislatívnej rady vlády v predstihu voči plánu legislatívnych úloh na rok 2001. Súčasne je pripravená detailná analýza zmien súvisiacich zákonov, ktoré bude potrebné upraviť v súvislosti s citovanou novelou.

Príprava zriadenia Agentúry pre riadenie dlhu a likvidity

Úloha zriadiť Agentúru pre riadenie dlhu a likvidity je súčasťou plánu práce Vlády SR na rok 2001 s termínom august 2001.

Poslaním agentúry by mala byť realizácia výpožičiek v mene a na účet štátnej pokladnice a realizácia ďalších finančných operácií tak, aby boli pokryté finančné potreby verejnej správy, s cieľom minimalizovať a stabilizovať úrokové náklady na výpožičky.

Pri poskytovaní služieb verejnej správe bude agentúra rozvíjať svoje aktivity založené na princípoch efektívnosti a transparentnosti.

Agentúra by mala vykonávať nasledujúce funkcie:
•	riadenie štátneho dlhu,
•	realizácia výpožičiek štátu na finančných trhoch,
•	zabezpečenie finančných prostriedkov potrebných pre financovanie verejných schodkov a verejného dlhu,
•	riadenie kurzových rizík štátneho rozpočtu,
•	efektívne umiestňovanie krátkodobých prebytkov na finančnom trhu.

Práce na prípravu agentúry bude potrebné skoordinovať s prípravou zákona o štátnom dlhu a štátnych zárukách a novelou zákona o štátnej pokladnice. V súčasnosti je v štádiu príprav formulácia právomocí a zodpovedností agentúry, kontrolných procedúr, systému financovania a hospodárenia a právnej formy. 

Projekt budovania systému štátnej pokladnice prebieha v súlade s harmonogramom, ktorý obsahovala „Stratégia budovania systému štátnej pokladnice do roku 2002“. Dá sa však predpokladať, že v súvislosti s dĺžkou trvania obstarávacieho procesu na dodávku informačného systému štátnej pokladnice bude potrebné niektoré termíny modifikovať. Presný harmonogram realizácie však bude známy až po podpise zmluvy s víťazom rokovacieho konania. Následne bude na rokovanie vlády SR predložený materiál s modifikovaným harmonogramom prác vrátane požiadaviek na spoluprácu a súčinnosť s ostatnými rezortami.